KOMISIJOS REGLAMENTAS (EB) Nr. 351/2008
2008 m. balandžio 16 d.
dėl Europos Parlamento ir Tarybos direktyvos 2004/36/EB taikymo nustatant prioritetus, pagal kuriuos peronuose tikrinami į Bendrijos oro uostus atskridę orlaiviai
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 21 d. Europos Parlamento ir Tarybos direktyvą 2004/36/EB dėl trečiųjų šalių orlaivių, kurie naudojasi Bendrijos oro uostais, saugos (1), ypač jos 8 straipsnio 2 dalį,
kadangi:
(1)
Direktyva 2004/36/EB nustatytas suderintas principas veiksmingai užtikrinti, kad Bendrijoje būtų laikomasi tarptautinių saugos standartų derinant taisykles ir tvarką, pagal kurias peronuose tikrinami trečiųjų šalių orlaiviai, nusileidę valstybėse narėse esančiuose oro uostuose. Direktyva valstybės narės įpareigojamos pagal suderintą tvarką tikrinti peronuose trečiųjų šalių orlaivius, nusileidusius jų oro uostuose, kurie atviri tarptautiniam oro eismui, esant įtarimų, kad tie orlaiviai neatitinka tarptautinių saugos standartų, ir įpareigojamos dalyvauti renkant informaciją apie perone atliktus patikrinimus ir keičiantis ja.
(2)
Kad kiekvienos valstybės narės kompetentingos tikrinimo institucijos galėtų kuo geriau išnaudoti ribotus išteklius, tos institucijos turėtų pirmiausia peronuose tikrinti tam tikroms kategorijoms priskiriamų oro vežėjų orlaivius bei orlaivius, kuriuose saugos trūkumai aptinkami ypač dažnai.
(3)
Šiame reglamente nustatytos priemonės atitinka pagal Tarybos reglamento (EEB) Nr. 3922/1991 (2) 12 straipsnį įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Sąvokos
Šiame reglamente taikomos šios sąvokos:
1)
prioritetų teikimas patikrinimams perone - pakankamos dalies iš bendro valstybėje narėje per metus atliekamų patikrinimų peronuose skaičiaus paskyrimas, kaip numatyta šio reglamento 2 straipsnyje;
2)
tikrinamasis objektas - oro vežėjas ir (arba) visi oro vežėjai iš tam tikros valstybės, taip pat orlaivio tipas ir (arba) konkretus orlaivis.
2 straipsnis
Prioritetų teikimo kriterijai
Nepažeisdamos Direktyvos 2004/36/EB 8 straipsnio 3 dalies, valstybės narės teikia prioritetą toliau išvardytų tikrinamųjų objektų, nusileidusių tų valstybių tarptautiniam eismui atviruose oro uostuose, tikrinimui perone:
1.
Tikrinamieji objektai, kurie remiantis Europos aviacijos saugos agentūros (EASA) reguliariai atliekama analize laikomi galinčiais kelti grėsmę saugai.
2.
Tikrinamieji objektai, kurie tokiais pripažįstami atsižvelgiant į Skrydžių saugos komiteto nuomonę, kurią komitetas pareiškė dėl Europos Parlamento ir Tarybos Reglamento (EB) Nr. 2111/2005 įgyvendinimo (3), kad būtina toliau tikrinti, kaip faktiškai laikomasi atitinkamų saugos standartų, minėtus objektus sistemingai tikrinant perone. Tokiems objektams gali būti priskiriami tikrinamieji objektai, kurie buvo išbraukti iš oro vežėjų, kuriems draudžiama vykdyti bet kokią veiklą Bendrijoje, sąrašo, sudaryto remiantis Reglamentu (EB) Nr. 2111/2005 („Bendrijos sąrašas“).
3.
Tikrinamieji objektai, kurie tokiais pripažįstami remiantis valstybių narių arba EASA Komisijai pagal Reglamento (EB) Nr. 2111/2005 4 straipsnio 3 dalį teikiama informacija.
4.
Orlaiviai, kuriais skrydžius į Bendriją vykdo į Bendrijos sąrašo B priedą įtraukti oro vėžėjai.
5.
Orlaiviai, kuriais skrydžius vykdo kiti oro vežėjai, kurių leidimai oro susisiekimui vykdyti yra išduoti toje pačioje valstybėje kaip ir bet kuriam iš oro vežėjų, tuo pat metu esančių Bendrijos sąraše.
3 straipsnis
Pranešimai
1. Ne rečiau kaip kartą per keturis mėnesius EASA elektroninio ryšio priemonėmis perduoda 2 straipsnyje minimų tikrinamųjų objektų sąrašą valstybėms narėms.
2. Bendradarbiaudama su kompetentingomis tarptautinėmis aviacijos organizacijomis EASA stebi, kaip taikoma prioritetų teikimo tvarka, ir teikia valstybėms narėms informaciją (įskaitant susijusius statistinius oro eismo duomenis), būtiną pastarosioms stebėti pažangą visoje Bendrijoje, susijusią su prioritetų teikimu 2 straipsnyje minimų objektų tikrinimui.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 16 d.